|  |  |
| --- | --- |
| Numri i lëndës: | 2018:016931 |
| Datë: | 12.11.2020 |
| Numri i dokumentit: | 01267552 |

**P.nr.107/18**

**NË EMËR TË POPULLIT**

**GJYKATA THEMELORE PRIZREN-DEPARTAMENTI I PËRGJITHSHËM, DIVIZIONI PENAL,** gjyqtarja e vetme gjykuese Sadije Selmani, me procesmbajtësen Luljeta Luboteni– sekretare juridike pranë kësaj gjykate, në lëndën penale kundër të akuzuarve D. A, nga ..., me nr. personal , për shkak të veprës penale lëndim i lehtë trupor nga neni 188 par.1 nënpar.1.4 të KPRK-së dhe të akuzuarit V. H. nga P., me nr.personal ....., për shkak të veprës penale, sulmi nga neni 184 paragrafi 1 lidhur me nenin 31 të KPRK-së, të akuzuar sipas aktakuzës së Prokurorisë Themelore në Prizren-Departamenti i Përgjithshëm, PP/II.nr.2220-3/17 të datës 25.01.2018, pas mbajtjes së seancës publike të shqyrtimit fillestar, në prezencën e Prokurorit të Shtetit-Fatos Ajvazi dhe të akuzuarve, me datë 09.11.2020, mori dhe publikisht shpalli, ndërsa me dt.12.11.2020 përpiloi këtë:

# A K T GJ Y K I M

**Të akuzuarit:**

**1. D. A.,** nga i ati A. dhe e ëma B., e vajzërisë T., i lindur me ...., në P..., ku edhe jeton në rrugën ......, ka të kryer shkollën e mesme, punëtor, i martuar, i gjendjes së mesme ekonomike, shqiptar, shtetas i Republikës së Kosovës.

**2. V. H,** nga i ati G..dhe e ëma G., e vajzërisë ...., i lindur me......, në Prizren, ku edhe jeton në rrugën ......., ka të kryer shkollën e mesme, punëtor, i pa martuar, i gjendjes së mesme ekonomike, shqiptar, shtetas i Republikës së Kosovës.

**JANË FAJTORË**

**I akuzuari D. A.,**

I. Se me datë ......, rreth orës ..... minuta, në Prizren, në rr.”....”, te lokali “...”, i shkakton lëndime trupore të dëmtuarit V. H., në atë mënyrë që derisa i akuzuari D. A, kishte qenë duke qëndruar me disa shokë në tavolinë në lokalin “...”, hyn i dëmtuari V. H në lokal duke e prekur në krah të akuzuarin, i akuzuari del jashtë lokalit kërkon sqarim nga i dëmtuari V. H., fillojnë të fjalosen e më pas e godet me grushta në pjesë të ndryshme të trupit, duke i shkaktuar lëndime të lehta trupore dhe ate: kontuzion në regjionin e kokës, në fytyrë dhe hund si dhe thyerjen e eshtrave të hundës, lëndime këto të konstatuara në ekspertizën mjeko ligjore të Dr.Naim Haliti të dt.25.10.2017.

**Këso dore ka kryer veprën penale, lëndim i lehtë trupor nga neni 188 par.1 nënpar.1.4 të KPRK-së.**

**I akuzuari V. H.,**

II. Se me datë, kohë dhe vend të njëjtë të përshkruar si në si në dispozitiv të parë të aktakuzës, me dashje përdorin forcën ndaj të dëmtuarit D. A., për shkak të mosmarrëveshjeve të përshkruara si në dispozitivin e parë, e sulmojnë me grushta të dëmtuarin pa dashjen e tij.

**Këso dore ka kryer veprën penale, sulm nga neni 184 par.1 lidhur me nenin 31** **të KPRK-së.**

Andaj gjykata në kuptim të neneve të lartshënuara dhe neneve 4, 6, 7,17, 38, 39, 40, 43, 69 të KPRK-së, si dhe nenit 365 të KPPRK-së, të akuzuarve u shqipton:

**Të akuzuarit D. A,**

- Dënimin me gjobë në shumë prej **250 € (dyqindë e pesëdhjetë euro),** të cilën shumë i akuzuari duhet ta paguaj në afat prej 15 ditëve nga dita e plotfuqishmërisë së këtij aktgjykimi, e nëse i akuzuari nuk dëshiron ose nuk mund ta paguajë dënimin me gjobë, i njëjti do të zëvendësohet me dënim burgu duke llogaritur 20 € për një ditë burgim, përkatësisht 12 (dymbëdhjetë) ditë burgim, për veprën penale nën **I.** të dispozitivit.

**Të akuzuarit V. H,**

- Dënimin me gjobë në shumë prej **150 € (njëqindë e pesëdhjetë euro),** të cilën shumë i akuzuari duhet ta paguaj në afat prej 15 ditëve nga dita e plotfuqishmërisë së këtij aktgjykimi, e nëse i akuzuari nuk dëshiron ose nuk mund ta paguajë dënimin me gjobë, i njëjti do të zëvendësohet me dënim burgu duke llogaritur 20 € për një ditë burgim, përkatësisht 7 (shatë) ditë burgim, për veprën penale nën **II**. të dispozitivit.

# Të akuzuarit D. A dhe V. H., obligohen që t'i paguajnë të gjitha shpenzimet e procedurës penale dhe ate: në emër të paushallit gjyqësor secili veç e veç shumën prej nga 20 euro, për kompenzimin e viktimave të krimit secili shumën prej nga 30 euro, ndërsa i akuzuari D. A në emër të ekspertizës mjeko ligjore duhet të paguaj edhe shumën prej 20 euro, të gjitha këto në afat prej 15 ditësh nga dita e plotfuqishmërisë së këtij aktgjykimi, nën kërcënimin e përmbarimit të dhunshëm.

Të dëmtuarit: D. A dhe V. H., që të dy nga Prizreni, për realizimin e kërkesës pasurore-juridike udhëzohen në kontest civil.

**A r s y e t i m**

Prokuroria Themelore në Prizren-Departamenti i Përgjithshëm, ka paraqitur aktakuzën PP/II.nr.2220-3/17 të datës 25.01.2018, kundër të akuzuarve D.A nga Prizreni, për shkak të veprës penale lëndim i lehtë trupor nga neni 188 par.1 nënpar.1.4 të KPRK-së dhe të akuzuarve F. H e V. H nga Prizreni, për shkak të veprës penale, sulmi nga neni 187 paragrafi 1 lidhur me nenin 31 të KPRK-së.

Me aktvendimin P.nr.107/18 të dt.09.11.2020, gjykata ka veçuar procedurën penale ndaj të akuzuarit F. H, për shkak të veprës penale 187 par.1 lidhur me nenin 31 të KPK-së.

Pas leximit të aktakuzës prokurori i shtetit ka bërë rikualifikimin e veprës penale të sulmit nga neni 187 par.1 lidhur me nenin 31 të KPK-së sa i përket të akuzuarit V.H, ashtu që duhet të jetë vepra penale sulm nga neni 184 par.1 lidhur me nenin 31 të KPRK-së, si ligj më i favorshëm për të akuzuarin.

Të akuzuarit D. A dhe V. H në shqyrtimin fillestar, kanë pranuar fajësinë për veprat penale të cilat u vihen në barrë sipas aktakuzës së PTH-së.

Gjykata në shqyrtimin fillestar ka vërtetuar këtë gjendje faktike:

Në tërësi u vërtetua se i akuzuari D. A, ditën kritike, me datë 13.08.2017, rreth orës ... minuta, në Prizren, në rr.””, te lokali “”, i shkakton lëndime trupore të dëmtuarit V. H, në atë mënyrë që derisa i akuzuari D. A, kishte qenë duke qëndruar me disa shokë në tavolinë në lokalin “”, hyn i dëmtuari V. H. në lokal duke e prekur në krah të akuzuarin, i akuzuari del jashtë lokalit kërkon sqarim nga i dëmtuari V. H, fillojnë të fjalosen e më pas e godet me grushta në pjesë të ndryshme të trupit, duke i shkaktuar lëndime të lehta trupore dhe ate: kontuzion në regjionin e kokës, në fytyrë dhe hundë si dhe thyerjen e eshtrave të hundës, lëndime këto të konstatuara në ekspertizën mjeko ligjore të Dr.Naim Haliti të dt.25.10.2017.

Po ashtu në tërësi u vërtetua se i akuzuari V. H., me datë, kohë dhe vend të njëjtë të përshkruar si në si në dispozitiv të parë të aktakuzës, me dashje përdorin forcën ndaj të dëmtuarit D. A, për shkak të mosmarrëveshjeve të përshkruara si në dispozitivin e parë, e sulmojnë me grushta të dëmtuarin pa dashjen e tij.

Gjykata gjendjen e këtillë faktike për veprat penale të lartcekura e ka vërtetuar nga vet pranimi i fajësisë nga të akuzuarit D. A. dhe V. H., të cilët në shqyrtimin fillestar vullnetarisht kanë pranuar fajësinë, për veprat penale për të cilat akuzohen andaj edhe gjykata nuk ka administruar provat. Gjykata sipas detyrës zyrtare nuk ka gjetur se ekziston ndonjë provë e pa pranueshme, po ashtu në tërësi është vërtetuar se të akuzuarit, kanë kuptuar natyrën dhe pasojat e pranimit të fajësisë për veprat penale të cilat u vihen në barrë dhe ky pranim është bërë pa kushtëzim dhe vullnetarisht nga ana e tyre, se pranimi i fajësisë mbështet në fakte dhe prova të çështjes që përmban aktakuza dhe se të akuzuarit prej fillimit të hetimeve e gjerë në këtë shqyrtim kanë qenë të njoftuar me të gjitha provat materiale, të cilat i ka paraqitur përfaqësuesi i aktakuzës dhe të cilat asnjëherë nuk i kanë kundërshtuar dhe se aktakuza nuk përmban asnjë shkelje të qartë ligjore ose gabime faktike.

Gjykata nga të cekurat më lartë ka ardhur në përfundim se në veprimet e të akuzuarve formohen të gjitha elementet e qenies së veprave penale të përshkruara si në shqiptim të këtij aktgjykimi dhe për këtë ka vendosur që të akuzuarit ti shpall fajtor dhe ti gjykoj në bazë të ligjit, e më parë duke vërtetuar përgjegjësinë penale juridike të tyre.

Gjatë marrjes së vendimit mbi llojin dhe lartësin e dënimit, gjykata ka vlerësuar të gjitha rrethanat lehtësuese dhe rënduese të parapara si në nenin 69 të KP-së të cilat ndikojnë në zgjedhjen e llojit dhe lartësisë së dënimit. Gjykata nuk gjeti ndonjë rrethanë posaçërisht rënduese sa u përket të akuzuarve D. A. dhe V. H., ndërsa si rrethana lehtësuese gjykata ka vlerësuar pranimin e fajësisë nga ana e tyre, pendimin dhe premtimin se nuk do të kryejnë veprime kundërligjore në të ardhmen si dhe faktin se raportet i kanë të rregulluara dhe nga dita kritike nuk kanë pasur probleme mes veti. Kështu që duke vlerësuar të gjitha këto rrethana gjykata ka ardhur në përfundim se me dënimet e shqiptuara është e pritshme të arrihet qëllimi i dënimit i paraparë në nenin  38 të KPK-së dhe se këto dënime janë në proporcion me peshën e veprave penale, shkallën e përgjegjësisë penale, rrethanat dhe mënyrën e kryerjes si dhe personalitetin e të akuzuarve, përkatësisht parandalimi i kryesit nga kryerja e veprave penale në të ardhmen dhe njëkohësisht parandalimi i personave tjerë nga kryerja e veprave penale, si dhe ky lloj dënimi do të ndikojnë në ngritjen e moralit dhe forcimin e detyrimit për respektimin e ligjit, andaj të akuzuarit i shpalli fajtor dhe i gjykoi si në dispozitiv të aktgjykimit.

Vendimi mbi kërkesën pasurore juridike është marrë konfrom nenit 463 par.2 të KPPRK-së.

Vendimi mbi shpenzimet e procedurës penale dhe paushallin gjyqësor është marrë konform nenit 450 dhe 453 par.1 të KPPRK-së.

Vendimi për kompenzimin e viktimave të krimit është marrë në kuptim të nenit 39 parag.3 pika 1 të Ligjit nr.05/L-036.

Me sa u tha më lartë u vendos si në dispozitiv të këtij aktgjykimi.

**GJYKATA THEMELORE PRIZREN**

**DEPARTAMENTI I PËRGJITHSHËM, DIVIZIONI PENAL**

**2018:016931, 09.11.2020**

**Procesmbajtësja Gjyqtarja e vetme gjykuese**

**Luljeta Luboteni Sadije Selmani**

**KËSHILLË JURIDIKE:** Kundër këtij aktgjykimi është e lejuar ankesa në afat prej 15 (pesëmbëdhjetë) ditëve nga koha e pranimit të të njëjtit, Gjykatës së Apelit në Prishtinë, nëpërmjet kësaj Gjykate Themelore.